85-jarige met byl doodgekap, heksery ondersoek | Netwerk24
Deur Cara-Lee Dorfling 19 Januarie 2018 13:19
'n Bejaarde vrou van die Oos-Kaap is ten aanskoue van 'n jong familielid deur 'n onbekende man met 'n byl doodgekap.
Volgens die familielid het 'n man met 'n klapmus aan Donderdagaand by hul huis in die Candu Village, naby Dutywa, ingebars en die bejaarde Silvia Thandiwe Dyasi (85) met 'n byl aangeval.
Die aanvaller het net Dyasi met sy byl geteiken. Nadat die aanvaller seker gemaak het Dyasi is dood, het hy omgedraai en weggehardloop, het die ooggetuie na verneem word aan die polisie gesê.
Kapt. Jackson Manatha, polisiewoordvoerder, sê die polisie is om 20:50 na die toneel uitgeroep.
Hy sê Dyasi is op die toneel dood verklaar, en die familielid was erg getraumatiseer.
'n Motief dat die geloof in heksery 'n rol gespeel het, word onder meer ondersoek.
Manatha sê die polisie het teen Vrydagoggend nog nie iemand vir die moord aangekeer nie en doen 'n beroep op die gemeenskap om die polisie te help.
Enige persoon wat inligting rondom die voorval het, kan speursers. Patrick Mthwa, ondersoekbeampte, by, 078 594 7850 bel.